OBH 682/1998.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

Panaszos az állampolgári jogok országgyűlési biztosához intézett beadványában előadta, hogy a lakóházában üzemelő vendéglátóipari-egység működése hosszabb ideje zavarja nyugalmukat. Panaszos említést tett az V. kerületi Polgármesteri Hivatal által elrendelt zajszintmérésekről, melyek minden esetben a megengedettnél lényegesen magasabb értéket mutattak.

Mivel a rendelkezésemre álló információk alapján a legmagasabb szintű testi és lelki egészséghez való jog sérelmét kizárni nem lehetett, az ügyben vizsgálatot indítottam. Eljárásom során megkerestem az érintett Polgármesteri Hivatal jegyzőjét, akitől álláspontjáról, valamint a megtett intézkedésekről kértem felvilágosítást. A tényállás tisztázása érdekében munkatársam távbeszélőn kért további felvilágosítást a Polgármesteri Hivatal illetékes köztisztviselőjétől.

Az ügy jogszabályi háttere és az érintett alkotmányos jogok

A zaj- és rezgésvédelemről szóló 12/1983. (V.12.) MT rendelet;
A zaj- és rezgésterhelési határértékek megállapításáról szóló 4/1984. (I.23.) EüM rendelet;
Az üzletek működéséről és a belkereskedelmi tevékenység folytatásának feltételeiről szóló 4/1997. (I.22.) Korm. rendelet;

A Magyar Alkotmány 2. § (1) bekezdés szerint a Magyar Köztársaság független, demokratikus jogállam.

A 70/D. § (1) bekezdése úgy szól, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.

A megállapított tényállás

A Polgármesteri Hivatal Ipari-Kereskedelmi és Műszaki Osztályának munkatársai 1998. június 9-én helyszíni ellenőrzést tartottak a vendéglátóipari-egységben. Az egységet üzemeltető Bt. képviselője jegyzőkönyvben nyilatkozta, hogy a zajszintméréskor a panaszos nem tette lehetővé a lakásba való bejutást, így a zajmérési jegyzőkönyv a lakásban mérhető zajszintet nem tartalmazta.

A Polgármesteri Hivatal Műszaki Osztálya kötelezte a Bt. felelős vezetőjét, hogy olyan zajmérési jegyzőkönyvet nyújtson be, amely tartalmazza a lakásokban keletkező zajszintet is, egyben kötelezte az indítványozót a zajszíntmérés tűrésére.

A Polgármesteri Hivatal jegyzője 1998. szeptember 7-én azonnal végrehajtható határozatban írta elő a zeneszolgáltatás tilalmát. A Műszaki Osztály a zajterhelési határérték 7 dB-lel mért túllépése miatt határozatban kötelezte az üzemeltetőt a zajszínt csökkentésére.

Az állampolgári jogok országgyűlési biztosáról szóló 1993. évi LIX. törvény 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

A Polgármesteri Hivatal munkatársa arról tájékoztatott, hogy a vendéglátóipari-egységben olyan műszaki megoldást alkalmaztak, amely alkalmas a panasz alapjául szolgáló zajhatás határértéket meg nem haladó szinten tartására. Erre, valamint a sérelmezett hatóság által a panasz megoldása érdekében tett intézkedésekre tekintettel az ügyben alkotmányos jogokkal kapcsolatos visszásságot nem állapítottam meg, ezért eljárásomat befejeztem.

Budapest, 1999. szeptember 7.

Dr. Polt Péter